钦定古今图书集成/明伦汇编/宫闱典/第121卷 > 汉
## 钦定古今图书集成/明伦汇编/宫闱典/第121卷 > 汉

汉设少府，统六丞以共养天子，诸宦者皆属焉。皇后、
太子又设詹事以统诸宦者。

按《汉书百官表》：“少府，秦官，掌山海池泽之税，以给共
养，有六丞。属官有尚书、符节、太医、太官、汤官、导官、乐
府、若卢、考工室、左弋居室、甘泉居室、左右司空、东织、
西织、东园匠十六官令丞，又胞人、都水、均官三长丞，
又上林中十池监，又中书、谒者、黄门、钩盾、尚方、御府、
永巷内者、宦者八官令丞，诸仆射署长、中黄门皆属”
焉。武帝太初元年，更名考工室为考工，左弋为佽飞
居室为保宫，甘泉居室为昆台，永巷为掖廷。佽飞掌
弋射，有九丞、两尉，太官七丞，昆台五丞，乐府三丞，掖
廷八丞，宦者七丞，钩盾五丞、两尉。成帝建始四年更
名中书谒者令为中谒者令。初置尚书，员五人，有四
丞。河平元年省“东织”，更名“西织”为织室。绥和二年，哀
帝省乐府。王莽改少府曰“共工。”

〈注〉应劭曰：“名曰禁钱，以给私养，自别为藏。少者小也，故称少府。”师古曰：“大司农供军国之用，少府以养天子也。”如淳曰：“若卢，官名也，藏兵器”品令曰：“若卢郎中二十人，主弩射。”《汉仪注》：有若卢狱令，主治库兵将相大臣。臣瓒曰：“冬官为考工，主作器械也。”师古曰：“太官主膳食，汤官主饼饵，导官主择米。左弋，地名；东园匠，主”作陵内器物者也。胞人，主掌宰割者也。胞与庖同。《三辅黄图》云：“上林、中池、上籞五所。”而此云十池监，未详其数。钩盾，主近苑囿。尚方，主作禁器物。御府，主天子衣服也。中黄门，谓奄人居禁中，在黄门之内给事者也。

詹事，秦官。

〈注〉应劭曰：詹，省也，给也。臣瓒曰：“《茂陵书》詹事秩真二千石。”

掌皇后、太子家，有丞。

〈注〉师古曰：“皇后、太子各置詹事，随其所在以名官。

属官有太子率、更、家令、丞，仆、中盾、卫率、厨厩长、丞。”

〈注〉张宴曰：“太子称家，故曰家令。”臣瓒曰：“《茂陵书》，太子家令，秩八百石。”应劭曰：“中盾主周卫徼道，秩四百石。”如淳曰：“《汉仪注》，卫率主门卫，秩千石。”师古曰：“掌知漏刻，故曰率更。”自此以上，太子之官也。

又中长秋、私府、永巷、仓厩、祠祀、食官令长丞诸宦官
皆属焉。

〈注〉师古曰：“自此以上，皆皇后之官。”

按：《后汉书百官志》大长秋本注曰：“承秦有詹事一人，
位在长秋上，亦宦者，主中诸官。成帝省之，以其职并
长秋。”

### 高祖十二年惠帝即位以宦官尚食比郎中

按《汉书惠帝本纪》：“高祖十二年夏五月丙寅，太子即
皇帝位，以宦官尚食比郎中。”

〈注〉应劭曰：“宦官阍寺也。尚，主也。旧有五尚，尚冠、尚帐、尚衣、尚席亦是。”如淳曰：“主天子物曰尚，主文书曰尚书。”又有尚，符玺郎也。《汉仪注》：“省中有五尚，而内官妇人有诸尚也。”

### 吕后八年始封宦者为侯

按《汉书吕后本纪》：“八年春，封中谒者张释卿为列侯，
诸中官宦者令丞皆赐爵关内侯，食邑。”

〈注〉如淳曰：“《百官表》，谒者掌宾赞受事，灌婴为中谒者，后常以阉人为之。诸官加中者，多阉人也。列侯出关就国，关内侯但爵耳。其有加异者，与之关内之邑，食其租税。”《宣纪》曰“德武食邑是也。”师古曰：“诸中官，凡阉人给事于中者皆是也。”宦者令丞，宦者署之令、丞。

### 景帝中四年许赦徒欲腐者听

按：《汉书景帝本纪》：中四年“秋，赦徒作阳陵者死，罪欲
腐者，许之

〈注〉苏林曰：“《宫刑》，其创腐臭，故曰腐也。”如淳曰：“腐，宫刑也。丈夫割势，不能复生子，如腐木不生实。”师古曰：“如说是腐音辅。”

中六年，更长信詹事为少府，将行为大长秋。

按《汉书景帝本纪》不载按《百官志》：“长信詹事，掌皇
太后宫，景帝中六年，更名长信少府。”

〈注〉张晏曰：“以太后所居宫为名也。居长信宫，则曰长信少府也。”

《将行》，秦官，景帝中六年，更名“大长秋。”或用中人，或用
士人。

〈注〉应劭曰：“皇后，卿也。”师古曰：“秋者收成之时，长者𢘆久之义，故以为皇后官名。”中人，奄人也。

### 武帝太初元年用宦者主中书增置丞尉

按《汉书武帝本纪》，不载。按《晋书职官志》列曹尚书。
按尚书本汉承秦置，及武帝游宴后庭，始用宦者主
中书，以司马迁为之，中间遂罢其官，以为中书之职。
中书监及令按汉武帝游宴后庭，始使宦者典事尚
书，谓之中书谒者，置令仆射。

按：《宋书百官志》：中书通事舍人四人。汉武帝游后庭，
始使宦者典尚书事，谓之中书谒者，置令仆射。
按《册府元龟》，武帝太初元年，更永巷为掖庭，置八丞，
宦者增置七丞，钩盾增置五丞、两尉。武帝好游宴后
庭，或出豫离馆，请奏机事，多以中人主之，其中书谒
者遂典尚书奏事。

### 宣帝本始元年五月凤皇集胶东赐中都官宦吏六百石爵各有差

按：《汉书宣帝本纪》云云。

### 元帝初元五年令从官给事宫中者许其通籍

按：《汉书元帝本纪》：“初元五年夏四月，令从官给事宫
司马中者，得为大父母、父母、兄弟通籍。”

〈注〉应劭曰：“从官谓宦者及虎贲、羽林、太医、太官是也。司马中者，宫内门也。司马主武兵禁之意也。籍者，为二尺竹牒，记其年纪、名字、物色，县之宫门，案省相应，乃得入也。”师古曰：“应说非也。”从官，亲近天子，常侍从者皆是也。故此下云“科第郎从官。”司马门者，宫之外门也。卫尉有八屯卫候，司马主卫士徼巡、宿卫，每面各二司马，故宫之外门为司马门。

### 成帝建始四年罢中书宦官初置尚书员五人

按：《汉书成帝本纪》：“建始四年春，罢中书宦官，初置尚
书，员五人。”

〈注〉臣瓒曰：汉初，中人有中谒者令，孝武加中谒者令，为中书谒者令，置仆射。宣帝时任中书官，弘恭为令，石显为仆射。元帝即位数年，恭死，显代为中书令，专权用事，至成帝乃罢其官。师古曰：“《汉旧仪》云尚书四人为四曹常侍尚书主丞相御史事，二千石尚书主刺史二千石事，户曹尚书主庶人上书事，主客尚书主”外国事。成帝置五人，有三公曹，主断狱事。

按《晋书职官志》“列曹尚书。”按尚书本汉承秦置，及武
帝游宴后庭，始用宦者主中书，以司马迁为之，中间
遂罢其官，以为中书之职。至成帝建始四年，罢中书
宦者，又置尚书五人，一人为仆射，而四人分为四曹，
通掌图书秘记，章奏之事，各有其任。其一曰常侍曹，
主丞相、御史、公卿事；其二曰二千石曹，主刺史郡国
事；其三曰“民曹”，主吏民上书事；其四曰“主客曹”，主外
国事。后成帝又置三公曹，主断狱，是为五曹。

按：《宋书百官志》：“中书通事舍人四人。”汉武游后庭，始
使宦者典尚书事，谓之中书谒者，置令、仆射。元帝时，
令弘恭，仆射石显秉势用事，权倾内外。成帝改中书
谒者令曰中谒者令，罢谒者。汉东京省中谒者令，而
有中宫谒者令，非其职也。

按：《册府元龟》：“成帝建始四年，更中书谒者令为中学
音令。”

### 鸿嘉三年省詹事官

按《汉书成帝本纪》不载。按《百官表》，“鸿嘉三年省詹
事官，并属大长秋。”

〈注〉《师古》曰：“省皇后、詹事，总属长秋也。”

按《册府元龟》，成帝鸿嘉三年，又省皇后詹事官，并属
大长秋。又加置太仆一人，掌太后舆马，通谓之“皇后
卿。”皆随太后宫为官，号在正卿上。然西京已来，宫府
之职，犹复参用他士。

### 平帝元始四年更长信少府为长乐少府

按《汉书。平帝本纪》不载。按《百官表》，“长信詹事，掌皇
太后宫，景帝中六年，更名长信少府，平帝元始四年，
更名长乐少府。”

〈注〉张晏曰：“以太后所居宫为名也。居长信宫则曰长信少府，居长乐宫则曰长乐少府也。”

按《文献通考》，帝祖母称长信宫，帝母称长乐宫，故有
长信少府。长乐少府职如长秋，位在长秋上，及职吏
皆宦者也。

===后汉===后汉设中常侍，掌左右赞导，应对给事。又设黄门、掖
庭诸令，分掌后宫之事，皆隶于少府。又设大长秋，掌
中宫命，中宫诸官皆属大长秋。

按：《后汉书百官志》中常侍千石。本注曰：“宦者，无员，后
增秩比二千石，掌侍左右，从入内宫，赞导内众事，顾
问应对给事。”

小黄门，六百石。本注曰：“宦者，无员。掌侍左右，受《尚书》
事。上在内宫，关通中外及中宫已下众事。诸公主及
王太妃等有疾苦，则使问之。”

黄门令一人，六百石。本注曰：“宦者。主省中诸宦者。”丞
从丞各一人。本注曰：“宦者。从丞主出入从。”

〈注〉《董巴》曰：禁门曰黄闼，以中人主之，故号曰黄门令。《汉官》曰：员吏十九人。

黄门署长、画室署长、玉堂署长各一人。丙署长七人。
皆四百石，黄绶。本注曰：“宦者。”各主中宫别处。

中黄门冗从仆射一人，六百石。本注曰：“宦者。主中黄
门冗从。居则宿卫，直守门户；出则骑从，夹乘舆车。”
中黄门，比百石。本注曰：“宦者”，无员，后增，比三百石。掌
给事禁中。

掖庭令一人，六百石。本注曰：“宦者。掌后宫贵人采女
事。”左右丞、暴室丞各一人。本注曰：“宦者。暴室丞主中。
妇人疾病者，就此室治。其皇后、贵人有罪，亦就此室。”

〈注〉《汉官》曰：“吏，从官百六十七人，待诏五人，员吏十人。”

永巷令一人，六百石。本注曰：“宦者。”典官婢、侍使。丞一
人。本注曰：“宦者。”

〈注〉《汉官》曰：“员吏六人，吏从官三十四人，右丞一人，暴室一人。”

御府令一人，六百石。本注曰：“宦者。”典官婢，作中衣服
及补浣之属。丞、织室丞各一人。本注曰：“宦者。”

〈注〉《汉官》曰：员吏七人，吏从官三十人，右丞一人，

祠祀令一人，六百石。本注曰：“典中诸小祠祀。”丞一人，
本注曰：“宦者。”

〈注〉《汉官》曰：从官吏八人，驺仆射一人，家巫八人，

钩盾令一人，六百石。本注曰：“宦者，典诸近池苑囿游
观之处。”

〈注〉《汉官》曰：“吏，从官四十人，员吏四十八人。”

丞、永安丞各一人，三百石。本注曰：“宦者。”永安北宫东
北别小宫名，有园观。苑中丞、果丞、鸿池丞、南园丞各
一人，二百石。本注曰：苑中丞主苑中离宫。果丞，主果
园。鸿池，池名，在雒阳东二十里。南园，在雒水南。

〈注〉《汉官》曰：“又有署一人，胡熟监一人。”按《本纪》，桓帝又置显阳苑丞。

濯龙监。

〈注〉应劭《汉官秩》曰：“秩六百石。”

直里、监各一人，四百石。《本注》曰：“濯龙，亦园名。近北宫
直里，亦园名也。在雒阳城西南角。”

中藏府令一人，六百石。《本注》曰：“掌中币帛金银诸货
物。”丞一人。

〈注〉《汉官》曰：“员吏十三人，吏从官六人。”

内者令一人，六百石。《本注》曰：“掌中布张诸衣物。”左右
丞各一人。

〈注〉《汉官》曰：“从官禄士一人，员吏十九人。”

尚方令一人，六百石。《本注》曰：“掌上手工作御刀剑诸
好器物。”丞一人。

〈注〉《汉官》曰：“员吏十三人，吏从官六人。”

右属少府。章和以下，中官稍广，加尝药、太官、御者、钩
盾、尚方、考工、别作监，皆六百石，宦者为之，转为兼副，
或省。故录本官。

大长秋一人，二千石。本注曰：“承秦将行宦者。景帝更
为大长秋，或用士人。中兴常用宦者，职掌奉宣中宫
命，凡给赐宗亲及宗亲当谒见者，关通之。中宫出，则
从。”丞一人。本注曰：“宦者。”

〈注〉张晏曰：“皇后卿。”

中宫仆一人，千石。本注曰：“宦者，主驭太仆。秩二千石。
中兴省太，减秩二千石，以属长秋。”

中宫谒者令一人，六百石。本注曰：“宦者。”中宫谒者三
人，四百石。本注曰：“宦者。主报中章。”

中宫尚书五人，六百石。本注曰：“宦者。主中文书。”
中宫私府令一人，六百石。本注曰：“宦者。主中藏帑帛
诸物”，裁衣被补浣者皆主之。丞一人。本注曰：“宦者。”

〈注〉丁孚《汉仪》曰：中宫藏府令，秩千石，仪比御府令。

中宫永巷令一人，六百石。本注曰：“宦者，主宫人。”丞一
人。本注曰：“宦者，中宫黄门。”冗从仆射一人，六百石。本
注曰：“宦者，主中黄门冗从。”

〈注〉丁孚《汉仪》曰：“给事中宫侍郎六人，比尚书郎，宦者为之。给事黄门四人，比黄门侍郎。给事羽林郎一人，比羽林将，虎贲官骑下。”

中宫署令一人，六百石。本注曰：宦者。主中宫请署天
子数。女骑六人，丞、复道丞各一人。本注曰：“宦者。”复道
丞主中阁道中宫药长一人，四百石。本注曰：“宦者。”

右属大长秋。本注曰：承秦有詹事一人，位在长秋上，亦宦者，主中诸官。成帝省之，以其职并长秋。是后皇后当法驾出，则中谒中宦者职吏权兼詹事，奉引讫罢。宦者诛后，尚书选兼职吏一人奉引云。其中长信、长乐宫者，署少府一人，职如长秋。及馀吏皆以宫名为号，员数秩次如中宫。本注曰：“帝祖母称长信宫，故”有长信少府。长乐少府位在长秋上，及职吏皆宦者，秩次如中宫。长乐又有卫尉仆，为太仆，皆二千石，在少府上。其崩则省，不常置。〈注：〉长乐五官吏，朱瑀之类是也。丁孚《汉仪》曰：“丞六百石。”

按《册府元龟》，又有“给事中署宫侍郎六人，比尚书郎；
给事黄门四人，比黄门四人，比黄门侍郎；给事羽林
郎一人，比羽林郎将。”又“中宫令一人，主中诸署天子。”
又长乐宫有太仆、太官丞、食监。诸侯王国有永巷长，
主宫中奴婢。

### 光武帝建武二十八年诏死罪皆下蚕室

按《后汉书光武帝本纪》：建武二十八年“冬十月癸酉，
诏死罪系囚皆一切募下蚕室。”

〈注〉“蚕室”宫，刑狱名。有刑者畏风，须暖作窨室，蓄火如蚕室，因以名焉。

### 明帝永平 年定常侍小黄门员数

按《后汉书。明帝本纪》，不载。按《册府元龟》，“明帝永平
中，始定置常侍员四人，小黄门员十人。”

按《文献通考》：“初，秦置中常侍官，参用士人，皆银珰左
貂，给事殿省。”汉制，置侍中、中常侍各一人，省尚书事，
黄门侍郎一人，传发书奏，皆用族姓。后汉中常侍赞
导内事，顾问应对，永平中，始定员数，中常侍四人，小
黄门十人。

〈注〉《汉旧仪》曰：“中常侍秩千石，得出入卧内，举法省中。”省中即禁中。

### 和帝永元十四年封中人郑众为侯

按《后汉书和帝本纪》，不载。按《宦者传》：“郑众以功迁
大长秋，策勋班赏，每辞多受少，由是常与议事。中官
用权，自众始焉。十四年，帝念众功美，封为鄛乡侯，食
邑千五百户。”

按《册府元龟》：“和帝永元十四年，以功封郑众为鄛乡
侯。中人封侯自此始也。”

### 殇帝延平元年增中常侍小黄门诸宦

按《后汉书殇帝本纪》不载。按《宦者传》：“自明帝以后，
迄乎延平，委用渐大，而其员稍增。中常侍至有十人，
小黄门二十人，改以金珰右貂，兼领卿署之职。邓后
以女主临政，而万机殷远，朝臣国议，无由参断帷幄，
称制下令，不出房闱之间，不得不委用刑人，寄之国
命，手握王爵，口含天宪，非复掖庭永巷之职，闺牖房
闼”之任也。

按《文献通考》：“自和熹太后以女主称制，不接公卿，乃
以奄人为常侍小黄门，通命两宫。自此以来，不调他
士，自安迄桓，权任尤重。”

### 安帝延光四年顺帝即位封有功诸宦者十九人为侯

按《后汉书顺帝本纪》：“延光四年，北乡侯薨。车骑将军
阎显及江京与中常侍刘安、陈达等白太后秘不发
丧，而更征立诸国王子，乃闭宫门，屯兵自守。十一月
丁巳夜，中黄门孙程等十九人共斩江京、刘安、陈达
等，迎济阴王于德阳殿西锺下，即皇帝位。”按《宦者
传》：“孙程为中黄门，与王康等十八人共就斩京、安、达，
迎”济阴王立之，是为顺帝。旦日，令侍御史收显等送
狱，于是遂定。下诏曰：“夫表功录善，古今之通义也。故
中常侍长乐、太仆江京、黄门令刘安、钩盾令陈达，与
故车骑将军阎显兄弟谋议恶逆，倾乱天下。中黄门
孙程、王康、长乐太官丞王国，中黄门黄龙、彭恺、孟叔、
李建、王成、张贤、史汎、马国、王道、李元、杨”佗、陈予、赵封、
李刚、魏猛、苗光等，怀忠愤发，戮力协谋，遂扫灭元恶，
以定王室。《诗》不云乎：“无言不雠，无德不报。”程为谋首，
康国协同。其封程为浮阳侯，食邑万户；康为华容侯，
国为郦侯，各九千户；黄龙为湘南侯，五千户；彭恺为
西平昌侯，孟叔为中庐侯，李建为复阳侯，各四千二
百户；王成为广宗侯，张贤为祝阿侯，史汎为临沮侯，
马国为广平侯，王道为范县侯，李元为褒信侯，杨佗
为山都侯，陈予为下隽侯，赵封为析县侯，李刚为枝
江侯，各四千户；魏猛为《夷陵侯》，二千户；苗光为东阿
侯，千户。是为十九侯。

### 顺帝阳嘉四年春二月丙子初听中官得以养子为后世袭封爵

按：《后汉书顺帝本纪》云云。

### 桓帝永寿二年听中官行三年服

按《后汉书。桓帝本纪》：“永寿二年春正月，初听中官得
行三年服。”

〈注〉中官常侍以下

按《后汉书桓帝本纪》。“永寿三年六月。初以小黄门为
守宫令。置冗从右仆射官。”

〈注〉《汉官仪》曰：“守宫令一人，黄门冗从仆射一人，并秩六百石。”

### 延熹二年封中常侍五人同日为侯

按《后汉书桓帝本纪》：延熹二年“八月壬午，诏曰：‘梁冀
奸暴，浊乱王室。孝质皇帝聪敏早茂，冀心怀忌畏，私
行杀毒。永乐太后亲尊莫二，冀又遏绝，禁还京师，使
朕离母子之爱，隔顾复之恩，祸害深大，罪衅日滋。赖
宗庙之灵，及中常侍单超、徐璜、具瑗、左悺、唐衡、尚书
令尹勋等激愤建策，内外协同，漏刻之间，桀逆枭夷。
斯诚社稷之祐，臣下之力。宜班庆赏，以酬忠勋。其封
超等五人为县侯，勋等七人为亭侯’。”

延熹四年三月省“冗从右仆射官。”

按：《后汉书桓帝本纪》云云。

### 灵帝熹平四年内署始悉以阉人为丞令

按：《后汉书灵帝本纪》：熹平四年“冬十月丁巳，改平准
为中准，使宦官为令，列于内署。自是诸署悉以阉人
为丞、令。”

〈注〉《汉官仪》曰：“平准令一人，秩六百石也。”

### 光和六年秋始置圃囿署以宦者为令

按《后汉书灵帝本纪》云云。

中平五年，初置西园八校尉。

按：《后汉书灵帝本纪》：“中平五年秋八月，初置西园八
校尉。”

〈注〉乐资《山阳公载记》曰：“小黄门蹇硕为上军校尉，虎贲中郎将袁绍为中军校尉，屯骑校尉鲍鸿为下军校尉，议郎曹操为典军校尉，赵融为助军左校尉，冯芳为助军右校尉，谏议大夫夏牟为左校尉，淳于琼为右校尉，凡八校尉，皆统于蹇硕。”

### 中平六年中常侍张让等杀大将军何进司隶校尉袁绍勒兵杀诸宦者九月献帝即位改补宦者所领诸署

按：《后汉书灵帝本纪》：中平六年“秋八月戊辰，中常侍
张让、段珪等杀大将军何进。于是虎贲中郎将袁术
烧东西宫，攻宦者。庚午，张让、段珪等劫少帝及陈留
王幸北宫德阳殿。何进部曲将吴匡，与车骑将军何
苗战于朱雀阙下，苗败，斩之。辛未，司隶校尉袁绍勒
兵收伪司隶校尉樊陵、河南尹许相及诸阉人无少”
长皆斩之。让珪等复劫少帝、陈留王走小平津。尚书
卢植追让珪等斩数人，其馀投河而死。按《献帝本
纪》，灵帝中平六年九月“甲戌，陈留王即皇帝位。初令
侍中、给事黄门侍郎员各六人，赐公卿以下至黄门
侍郎家一人为郎，以补宦者。所领诸署，侍于殿上。”

〈注〉《续汉志》曰：“侍中，比二千石，无员。”《汉官仪》曰：“侍中左蝉右貂，本秦丞相史，往来殿中，故谓之侍中，分掌乘舆服物，下至亵器虎子之属。”武帝时，孔安国为侍中，以其儒者，特听掌御座唾壶，朝廷荣之。至东京时，属少府，亦无员。驾出，则一人负传国玺，操斩蛇剑，乘舆中官俱止禁中。又曰：“给事黄门侍郎，六百石，无员，掌侍”从左右，给事中，使关通中外。应劭曰：黄门侍郎，每日暮向青琐闼拜，谓之夕郎。《舆服志》曰：“禁门曰黄闼，以中人主之，故号曰黄门令。”然则黄门郎给事黄闼之内，故曰黄门郎。本既无员，于此各置六人也。《献帝起居注》曰：“自诛黄门后，侍中、侍郎出入禁中，机事颇露。由是王允迺奏侍中、黄门不得出入”，不通宾客，自此始也。灵帝熹平四年，改平准为中准，使宦官为令。自是诸内署令丞悉以阉人为之，故今并令士人代领之。

按《文献通考》：“袁绍大诛宦者之后，永巷掖庭，复用士
人，阃闱出入，莫有禁切。侍中侍郎，门部驺宰﹐，中外杂
错﹐，丑声彰闻。”

### 献帝延康元年二月魏王不令宦官不得过署令著为令

按《后汉书。献帝本纪》，不载按《魏志文帝本纪》，“延康
元年二月，置散骑常侍、侍郎各四人，其宦人为官者，
不得过诸署。令为金策著令，藏之石室。”